SKRIFTLIG FORESPØRGSEL P-2533/01

af Theodorus Bouwman (Verts/ALE) til Kommissionen

(11. september 2001)

Om: Fortolkningen af bestemmelserne vedrørende Den Europæiske Socialfond i EU's medlemsstater og undersøgelser udført af Kommissionen af ESF-projekternes gennemførelse i medlemsstaterne

For nylig offentliggjordes i Nederlandene en rapport om forskning i tilskud fra Den Europæiske Socialfond, programmeringsperioden 1994-1999 (H.E. Koning, den 27.8.2001). Undersøgelsen var bestilt af det nederlandske social- og arbejdsministerium.

1. Kan Kommissionen tilslutte sig rapportens udsagn om, at, de konstaterede uregelmæssigheder i langt de fleste tilfælde skyldes tænkelige og uforsætlige misforståelser af de komplicerede og efter nederlandsk målestok ikke altid indlysende bestemmelser, Kommissionen anvender, og ikke egentlige uoverensstemmelser med Kommissionen om fortolkningen af ESF-bestemmelserne.

2. Har der i perioden fra 1991 til dag været tale om sådanne misforståelser og uoverensstemmelser om fortolkningen af ESF-bestemmelserne mellem Kommissionen og andre EU-lande end Nederlandene?

Kan Kommissionen i bekræftende fald oplyse:

a) hvilke medlemsstater der er tale om;

b) i hvilke tilfælde dette har resulteret i foranstaltninger og/eller finansielle krav fra Kommissionens side;

c) hvad har karakteren og størrelsen af disse krav været, og hvordan blev de pågældende sager afsluttet?

3. Har Kommissionen i perioden fra 1991 til i dag foretaget undersøgelser i andre medlemsstater end Nederlandene af anvendelsen af ESF-midler i forbindelse med formodede uregelmæssigheder eller konstateret svig med ESF-midler eller eventuelt af andre grunde?

Kan Kommissionen i så fald give en udtømmende oversigt (fordelt på sager) over:

a) i hvilke medlemsstater, der er foretaget undersøgelser;

b) hvad anledningen hertil var;

c) om kontoret for bekæmpelse af svig, OLAF, er blevet inddraget i undersøgelserne;

d) hvad resultaterne af undersøgelserne har været;

e) hvilke konklusioner og finansielle krav, undersøgelserne har resulteret i;

f) hvordan er de pågældende sager i givet fald blevet afsluttet?

Svar afgivet på Kommissionens vegne af Anna Diamantopoulou

(17. oktober 2001)

1. Rapporten fra H.E. Koning var stilet til den nederlandske social- og arbejdsminister og er blevet fremsendt til Kommissionen til orientering. Kommissionen vil se på de uregelmæssigheder, der er blevet påvist i Nederlandene, på grundlag af de forordninger og afgørelser, der var gældende, da de pågældende uregelmæssigheder fandt sted. Disse forordninger og afgørelser finder direkte anvendelse i alle medlemsstaterne og offentliggøres i De Europæiske Fællesskabers Tidende, når de er blevet vedtaget. Endvidere havde de nederlandske myndigheder kendskab til alle relevante bestemmelser, og det ansvarlige overvågningsudvalg havde henledt deres opmærksomhed på disse i forbindelse med tidligere gennemførte kontrolbesøg og møder. Kommissionen er til enhver tid villig til at give yderligere oplysninger, hvis det er nødvendigt.

2. Ved gennemførelsen af Den Europæiske Socialfonds program, hvor mange tusinde projekter i hele EU blev medfinansieret med et beløb på gennemsnitligt 7 mia. EUR om året i tidsrummet 1994-1999, forekom der uregelmæssigheder i alle medlemsstater. Korrigerende aktioner udarbejdes i partnerskab med medlemsstaterne. Hvis en uregelmæssighed

imidlertid ikke afhjælpes tilfredsstillende af medlemsstaten, gennemfører Kommissionen den nødvendige korrektion i henhold til artikel 24 i Rådets forordning (EØF) nr. 4253/88 af 19. december 1988(1). Der udarbejdes en rapport om finansielle korrektioner i forbindelse med anvendelsen af artikel 24 hvert år. Der vil blive fremsendt en kopi af den seneste rapport direkte til det ærede medlem og til Europa-Parlamentets generalsekretariat. Der findes ingen samlet oversigt over de foranstaltninger, medlemsstaterne har gennemført, og som ikke er genstand for en procedure med anvendelse af den førnævnte artikel 24 i forordning (EØF) nr. 4253/88.

3. Kommissionen gennemfører kontrolbesøg i alle medlemsstater som en del af en årlig kontrolplan i form af opfølgende besøg i forbindelse med resultater fra rapporter om en tidligere kontrol eller på grundlag af antydninger om uregelmæssigheder.

Resultatet af efterforskningen videregives til Det Europæiske Kontor for Bekæmpelse af Svig (OLAF) på grundlag af de afslørede uregelmæssigheders systematiske karakter eller omfanget heraf, eller fordi der er tegn på eller bevis for bedrageri.

Når der under disse kontrolbesøg afsløres uregelmæssigheder, og medlemsstaten og Kommissionen er enige om, hvilke følger disse skal have, fratrækker den pågældende medlemsstat et tilsvarende beløb fra medlemsstatens årlige udgiftsanmeldelse. Hvis medlemsstaten imidlertid er uenig med Kommissionen, gennemfører sidstnævnte selv denne korrektion i henhold til artikel 24 i forordning (EØF) 4253/88, som beskrevet ovenfor.

(1) Forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordning af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (EFT L 374 af 31.12.1988) senest ændret ved Rådets forordning (EF) nr. 3193/94 af 19. december 1994 (EFT L 337 af 24.12.1994).